Informatīvais ziņojums par Satiksmes ministrijas sagatavoto nacionālo pozīciju **“Priekšlikums Eiropas Parlamenta un Padomes Direktīvai ar ko groza Eiropas Parlamenta un Padomes Direktīvu 2008/106/EK par jūrnieku minimālo sagatavotības līmeni un atceļ Direktīvu 2005/45/EK”**.

Satiksmes ministrija ir sagatavojusi nacionālās pozīcijas projektu **“**Priekšlikums Eiropas Parlamenta un Padomes Direktīvai ar ko groza Eiropas Parlamenta un Padomes Direktīvu 2008/106/EK par jūrnieku minimālo sagatavotības līmeni un atceļ Direktīvu 2005/45/EK”.

Pozīcijas projekts skar vairāku valsts pārvaldes iestāžu kompetenci un būtiskas Latvijas Republikas intereses, tādēļ atbilstoši Ministru kabineta 2009.gada 6.februāra noteikumu Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā.

 Nacionālās pozīcijas projekts, atbilstoši Ministru kabineta 2009.gada 6.februāra instrukcijas Nr.4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai ir elektroniski saskaņots ar Ārlietu ministriju un Izglītības un zinātnes ministriju.

 **Priekšlikuma vispārējais mērķis ir vienkāršot un pilnveidot pašreizējo Eiropas Savienības tiesisko regulējumu par jūrnieku sagatavošanu**, sertificēšanu un dalībvalstu izdotu sertifikātu savstarpēju atzīšanu, lai ES noteikumus saskaņotu ar starptautisko regulējumu, uzlabotu trešo valstu atzīšanas centralizēto mehānismu, palielinātu tā efektivitāti un lietderību un palielinātu juridisko skaidrību par dalībvalstu izsniegto jūrnieku sertifikātu savstarpējo atzīšanu. Plānots ar priekšlikuma palīdzību panākt, lai pašreizējie tiesību akti būtu vienkārši un skaidri, neradītu nevajadzīgu slogu un atbilstu politikas un sociālās jomas mainīgajiem notikumiem Eiropas un starptautiskā līmenī.

**Latvija konceptuāli atbalsta** grozījumus Direktīvā 2008/106/EK, lai nodrošinātu tās atbilstību pēdējiem grozījumiem Starptautiskajā konvencijā par jūrnieku sagatavošanas, sertificēšanas un sardzes pildīšanas standartiem (turpmāk -STCW) un šo tiesību aktu prasības būtu savstarpēji saskaņotas. Atbalstāms ir arī priekšlikums par Direktīvas 2005/45/EK prasību integrēšanu Direktīvā 2008/106/EK attiecībā uz jūrnieku sertifikātu savstarpēju atzīšanu, tādējādi mazinot administratīvo slogu.

**Latvijai ir būtiski iebildumi** attiecībā uz Direktīvas 2008/106/EK grozījumu projektā paredzēto jūrnieku sertifikātu savstarpējās atzīšanas kārtību (**5.b panta 1.paragrāfs**), proti, ka ES dalībvalstu izdotie jūrnieku apmācības sertifikāti, kuri ir obligāti saskaņā ar STCW konvencijas prasībām, **ir savstarpēji atzīstami tikai darbam uz dalībvalstu karoga kuģiem, bet ne sertifikācijas nolūkiem attiecīgajā dalībvalstī, kas var būt arī kuģa karoga valsts**. Ja jūrnieka STCW kompetences, kuras apliecina apmācības sertifikāts, ir atzīstamas par atbilstošām darbam uz kuģa, tad no kuģošanas drošības viedokļa būtu loģiski tās atzīt kā piemērotas arī sertificēšanas nolūkiem. Līdz ar to **Latvija aicina priekšlikuma projektā precizēt**, ka STCW obligātās mācību kursu programmas un pēc to iziešanas izdotie apmācības sertifikāti dalībvalstīm būtu jāatzīst gan sertificēšanas nolūkiem, gan darbam uz kuģiem, ar nosacījumu, ka minētās programmas ir izietas attiecīgās dalībvalsts Jūras administrācijas atzītās un uzraudzītās jūrnieku profesionālās sagatavošanas iestādēs. **Latvija uzskata**, **ka Komisijas veikto dalībvalstu ekspertu un citu ieinteresēto pušu aptauju nebūtu pareizi izmantot kā pamatu jauno prasību ieviešanā**, jo anketēšanas metodika, tostarp anketēšanas process nebija pietiekami caurspīdīgs un viennozīmīgi skaidrs.

Diskusijas par priekšlikumu notiek Padomes Kuģniecības jautājumu darba grupā.

Iesniedzējs:

Satiksmes ministrs U.Augulis

Vizē: valsts sekretāra vietā-

Valsts sekretāra vietniece Dž.Innusa

13.09.2018. 10:00

474 vārdi

Elīna Šimiņa-Neverovska 67028254

elina.simina@sam.gov.lv